Ondrej R. Halaga

PhDr. Ondrej R. Halaga, CSc., DrSc. h. c. (* 4. marec 1918, Lipovce – † 13. február 2011, Košice) bol slovenský historik a vedec. Zaoberal sa stredovekými a ranonovovekými dejinami východného Slovenska, predovšetkým Košíc, v celoeurópskom kontexte. Výsledkom jeho činnosti sú desiatky vedeckých prác a štúdií publikovaných doma i v Poľsku, Nemecku, Rakúsku, Maďarsku a Taliansku.

Bol členom Poľskej akadémie vied a umení.

 Mladosť a štúdiá 
Ondrej R. Halaga vyrastal vo veľmi chudobnej rodine vo Veľkom Šariši. Napriek skromným rodinným pomerom získal súkromné vzdelanie v Banskej Bystrici a gymnaziálne vzdelanie v Prešove. V rokoch 1940 – 1945 študoval históriu na Slovenskej univerzite v Bratislave (dnes Filozofická fakulta Univerzity Komenského v Bratislave). Po skončení druhej svetovej vojny sa vrátil na východné Slovensko. V Prešove a okolí organizoval občianske demokratické hnutie a súčasne začal pôsobiť v Košiciach.

 Pôsobenie v Košiciach 
Vo februári 1945 sa v Košiciach stal redaktorom denníka Demokrat a obnovil spolok Východoslovenský akademik, ktorého rovnomenný časopis aj redigoval. Ľudia združení okolo Halagu v spolku aktívne lobovali za obnovu vysokoškolskej tradície v Košiciach. Vtedajší povereník vnútra Gustáv Husák však spolok rozpustil, preto Halaga vytvoril ďalší spolok Svojina, ktorý sa stal centrom východoslovenskej kultúrnej elity do jeho zrušenia v roku 1951. V roku 1959 sa v Košiciach aj Halagovým pričinením podarilo založiť Univerzitu Pavla Jozefa Šafárika. V roku 1951 sa Halaga stal vedúcim Archívu mesta Košice a v roku 1961 pracovníkom SAV v Bratislave na vysunutom pracovisku v Košiciach, najprv Československo-sovietskeho inštitútu SAV (1961 – 1966), potom Ústavu dejín európskych socialistických krajín SAV (1966 – 1975; 1979 – 1980), Spoločenskovedného ústavu SAV (1975 – 1976; 1990 – 1992) a Ekonomického ústavu SAV (1976 – 1978). V roku 1981 odišiel do dôchodku.

 V čase normalizácie 
V 70. rokoch mu čiastočne obmedzili publikovanie, napriek tomu po celý čas publikoval v odborných časopisoch v celom Československu, ale aj v lokálnych a regionálnych novinách. Obmedzenie nemalo politické pozadie, ako to Halaga neskôr v 90. rokoch 20. storočia zdôrazňoval. Príčinou boli jeho osobné spory s niektorými funkcionármi Východoslovenského krajského výboru KSS v Košiciach, najmä s tajomníkom Rudolfom Blahom. V roku 1968 publikoval v týždenníku Literární listy článok, v ktorom vystúpil na obranu gréckokatolíkov na Slovensku. V polovici 70. rokov Halagovi nebolo umožnené ukončiť proces habilitácie ani obhajoby vedeckej hodnosti doktor vied (DrSc.). V roku 1985 bol prepadnutý v pracovni na Hlavnej ulici (vtedy Leninovej) v Košiciach. Halaga bol presvedčený, že prepad mala na svedomí Štátna bezpečnosť, čo sa výskumom dokumentov v Archíve Ústavu pamäti nepotvrdilo, ale nemožno to ani vylúčiť.

 Ocenenia 
V roku 2001 mu SAV udelila vedeckú hodnosť DrSc. h. c. (Doctor scientiarum honoris causa).

 Najvýznamnejšie diela 
 Právny, územný a populačný vývoj mesta Košíc - kniha vydaná v roku 1967.
 Acta Iudicaria Civitatis Cassoviensis 1393 – 1405. Das älteste Kaschauer Stadtbuch – rukopis pripravený do tlače bol v druhej polovici 80. rokov odovzdaný kultúrnemu atašé Západného Nemecka v Prahe, preklad tejto významnej stredovekej pamiatky bol vydaný iba v nemčine v Mníchove v roku 1994.
 Košice – Balt. Výroba a obchod v styku východoslovenských miest s Pruskom (1275 – 1526) – kniha venujúca pozornosť stredovekému obchodu medzi Uhorskom a severnou a západnou Európou prostredníctvom kupeckej metropoly Košice.
 Počiatky Košíc a zrod metropoly – Halaga na diele pracoval v 80. rokoch, mesto Košice ju vydalo v roku 1992 alebo 1993 (údaje sa rôznia v samotnej publikácii).
 Východoslovenský slovník – heslár 60 000 východoslovenských výrazov z obdobia rokov 921 – 1918 s ich slovenskými a českými paralelami, vydaný v roku 2001.

 Zdroje 





Kategória:Slovenskí historici
Kategória:Slovenskí autori náučnej literatúry
Kategória:Dejiny Košíc
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Lipoviec